חוק הרשות השנייה לטלוויזיה ורדיו (תיקון מס' 33) (תיקון מס' 3), התשע"ו-2015
הצעת חוק ממשלתית, הכנסת ה-20
פורסם: ספר החוקים, חוברת 2505, עמ' 7, 2015-10-29T00:00:00+02:00
חוק הרשות השניה לטלוויזיה ורדיו (תיקון מס' 33) (תיקון מס' 3), התשע"ו–2015 (להלן – תיקון מס' 3), התקבל בקריאה השנייה ובקריאה השלישית ביום ז' בחשון התשע"ו (20 באוקטובר 2015). חוק זה מתקן את חוק הרשות השניה לטלוויזיה ורדיו (תיקון מס' 33), התשע"א–2011, ועניינו שינוי שיטת האסדרה בתחום השידורים המסחריים, כך שלא יוענקו עוד זכיונות לשידורי טלוויזיה מסחריים ובמקומם יוענקו רשיונות לשידורי טלוויזיה מסחריים. 
תיקון מס' 3 מבטל את פרק ב' לחוק העיקרי, שעניינו התאמה טכנית של חוק הרשות השניה לטלוויזיה ורדיו, התש"ן–1990 (להלן – חוק הרשות השניה) לשיטת הרישיונות ותחילתו נקבעה ליום 1 בנובמבר 2015. ביטול הפרק נדרש, הואיל ובחוק הרשות השניה לטלוויזיה ורדיו (תיקון מס' 37), התשע"ג–2012, נקבע כי אם ביקש בעל זיכיון לשידורי טלוויזיה בערוץ 2 כי זכיונו יוארך וניתנה לכך הסכמת בעל הזיכיון השני לשידורי הטלוויזיה בערוץ 2, תאריך מועצת הרשות השניה לטלוויזיה ורדיו את זכיונו עד ליום 31 באוקטובר 2017. ואכן מועצת הרשות השנייה האריכה את הזכיונות לזכייניות הערוץ השני עד ליום האמור. הארכת הזיכיונות כאמור אינה מתיישבת עם כניסתו לתוקף של פרק ב' האמור ביום ה-1 בנובמבר 2015.  
בנוסף, החוק מתקן את חוק התקשורת (בזק ושידורים), התשמ"ה–1982, כך שההוראות הקבועות בסעיפים 6ח4(א)(1) ו-6כ2(ג)(5)(ג) שעניינן בעלויות צולבות ושידורי חדשות שאינם אזוריים וחלות על בעל זיכיון לשידורי טלוויזיה מכוח חוק הרשות השניה, יחולו גם על בעל רישיון לשידורי טלוויזיה.